Stigting sê skole kan nie ‘jong kriminele huisves nie’Argieffoto Die Onderwysstigting vir Maatskaplike Geregtigheid (ESJF) het ŉ beroep gedoen op die departement van onderwys om onder meer weg te doen met sy beleid waarvolgens leerders wat ŉ graad twee keer druip outomaties na die volgende graad bevorder word. Dit kom nadat die administratiewe blok van die Ndaliso-hoërskool in die Mtontsasa-omgewing in die Oos-Kaap Dinsdagaand in ŉ brand verwoes is nadat leerders van dié skool vroeër die dag geweier het om hul eerste matriekvraestel af te lê. Hendrick Makaneta, adjunkvoorsitter van die ESJF, het in ŉ verklaring gesê die stigting doen ŉ beroep op die departement om die leerders wat begin staak het summier te skors. “Ons onderwysstelsel mag nooit gekaap word deur swakgedissiplineerde leerders wat dink hulle kan eis om ŉ graad te slaag sonder om moeite te doen met hul skoolwerk nie,” het Makaneta gesê. “Ons het die departement lankal gewaarsku oor die beleid om leerders net deur te sit. Die gewelddadige gedrag deur leerders wat al die vakke wou skryf, selfs al was hul nie gereed nie, beklemtoon die hartseer nagevolge van dié beleid en illustreer hoekom dit nodig is om die beleid te skrap.” Die ESJF vra dat dié beleid onmiddellik geskrap word aangesien dit skade aanrig deur lui leerders te skep. Makaneta meen verder dit wat by Ndaliso plaasgevind het, kan ook versprei na ander dele van die land as drastiese stappe nie gedoen word om orde te handhaaf nie. “Die feit dat die leerders glo die skool gebrand het om hul frustrasie te kenne te gee versterk ons argument vir skorsing. Ons kan nie bekostig om jong kriminele in ons skole te huisves nie.” Maroela Media het vroeër berig Mali Mtima, woordvoerder van die departement van onderwys in die Oos-Kaap, het gesê die afbrand van die administratiewe blok van die skool kom nadat bevorderde leerders (leerders wat na matriek oorgeplaas is nadat hulle graad 11 vir ŉ tweede keer gedruip het) ontevrede was omdat hulle al hul vakke wou skryf in teenstelling met die departement se aanbeveling dat hulle van hul vakke vanjaar en ander vakke volgende jaar skryf omdat hulle kandidate vir “veelvuldige eksamengeleenthede” is. “As gevolg van dié betoging kon 350 leerders [Dinsdag] nie hul eerste Engels addisionele taal- vraestel skryf nie. Alles moontlik is probeer om hulle te oortuig, maar dit was tevergeefs,” het Mtima gesê. Net agt leerders het volgens Mtima opgedaag om die eksamen te skryf. Uit die 358 kandidate wat geregistreer is om te skryf, is 232 bevorderde leerders en 126 leerders wat graad 11 geslaag en daarna na matriek bevorder is.